Биш йыл элек Салауаттан Баязитовтар ғаиләһе килеп төпләнгәс, әүҙем, сәләмәт тормош менән йәшәгән ауыл икенсе һулыш ала. Людмила Баязитованың ижтимағи-мәҙәни үҙәктә “Ҡатын-ҡыҙҙар сере” тип аталған клуб асып ебәргәс, унда төрлө йәштәге гүзәл заттар ҙур теләк менән йөрөй. Унда улар уңған хужабикә белергә тейешле шөғөлдәргә генә өйрәнмәйҙәр, тормош тәжрибәләре менән уртаҡлашалар, ауылда үткән байрамдарҙа, сараларҙа ҡатнашалар. Ә иң мөһиме – сәләмәт йәшәүгә ҙур иғтибар бирәләр. Иштуғанда бигерәк тә оло йәштәгеләр араһында скандинавса йөрөү киң таралған. Аэробика, фитнесты ла үҙ итә улар. Ауыл биләмәһе хакимиәте, фельдшер, ижтимағи-мәҙәни үҙәк, китапхана менән бергә ауыл халҡы, балалар өсөн айыҡ тормош, һаулыҡ, хәүеф факторҙары тураһында әңгәмәләр, осрашыуҙар, байрамдар үткәрәләр.